C 328/26

Návrh na začatie prejudiciálneho konania, ktorý podal Landgericht Köln (Nemecko) 7. júna 2018 – UPS Deutschland Inc. & Co. OHG, DPD Dynamic Parcel Distribution GmbH & Co. KG, Bundesverband Paket & Expresslogistik e.V./Deutsche Post AG

(Vec C-374/18)

(2018/C 328/34)

Jazyk konania: nemčina

Vnútroštátny súd, ktorý podal návrh na začatie prejudiciálneho konania

Landgericht Köln

Účastníci konania pred vnútroštátnym súdom

Žalobkyne: UPS Deutschland Inc. & Co. OHG, DPD Dynamic Parcel Distribution GmbH & Co. KG, Bundesverband Paket & Expresslogistik e.V.

Žalovaná: Deutsche Post AG

Prejudiciálne otázky

1. Má sa článok 13. ods. 1 nariadenia (ES) č. 561/2006 (1) vykladať v tom zmysle, že predpis pripúšťa odchýlky od článkov 5 až 9 nariadenia (ES) č. 561/2006 iba v prípade, že vozidlo poskytovateľa univerzálnych služieb v zmysle článku 2 ods. 13 smernice 97/67/ES (2) podľa článku 13 ods. 1 písm. d) nariadenia (ES) č. 561/2006 prepravuje iba a výlučne zásielky v rámci univerzálnych služieb alebo sú odchýlky od článkov 5 až 9 nariadenia (ES) č. 561/2006 prípustné aj vtedy, ak dotknuté vozidlá popri zásielkach, ktoré sa prepravujú v rámci univerzálnych služieb, prepravujú navyše aj ďalšie zásielky, ktoré nespadajú pod univerzálne služby?

2. V prípade, ak Súdny dvor na prvú otázku odpovie tak, že odchýlky od článkov 5 až 9 nariadenia (ES) č. 561/2006 sú prípustné aj vtedy, ak dotknuté vozidlá popri zásielkach, ktoré sa prepravujú v rámci univerzálnych služieb, prepravujú navyše aj ďalšie zásielky, ktoré nespadajú pod univerzálne služby: a) Aký pomer musí v tomto prípade predstavovať podiel zásielok, ktoré vozidlo prepravuje v rámci univerzálnych služieb? b) Aký pomer smie v tomto prípade najviac predstavovať podiel zásielok, ktoré nespadajú pod univerzálne služby a ktoré vozidlo prepravuje súčasne s poskytovaním univerzálnych služieb? c) Ako sa má zakaždým určiť primeraný pomer, ako je to popísané v písm. a) a b)? d) Musí byť primeraný pomer, ako je to popísané v písm. a) a b), daný pri každej jednotlivej jazde dotknutého vozidla alebo postačuje priemerná hodnota vzťahujúca sa na všetky jazdy aktuálneho vozidla?

3. a) Má sa vnútroštátne ustanovenie štátu Únie týkajúce sa času jazdy a doby odpočinku pre vozidlá a jazdné súpravy na prepravu tovaru s maximálnou prípustnou hmotnosťou viac ako 2,81 a nie viac ako 3,51 tony, ktoré doslovne preberá ustanovenia článku 13 ods. 1 nariadenia (ES) č. 561/2006, vykladať výlučne na základe práva Únie? b) Môže vnútroštátny súd aj napriek doslovnému prebratiu práva Únie uplatniť odchylné kritéria pre výklad predpisov prebratých z práva Únie?

4. Odporuje zaradeniu zásielky ako zásielka v rámci univerzálnych služieb podľa smernice 97/67/ES, ak v súvislosti s touto sú ponúknuté dodatočné služby ako: — vyzdvihnutie (bez časového rozpätia), — vyzdvihnutie (s časovým rozpätím), — overenie veku, — dobierka; — doručenie na náklady adresáta do 31,5 kg, — zmena zásielky, — zaslanie späť na adresu odosielateľa, ak sa zásielku nepodarí doručiť, — deň doručenia podľa vlastného výberu, — doručenie v časovom rozpätí podľa vlastného výberu?

(1) Nariadenie Európskeho parlamentu a Rady (ES) č. 561/2006 z 15. marca 2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy, ktorým sa menia a dopĺňajú nariadenia Rady (EHS) č. 3821/85 a (ES) č. 2135/98 a zrušuje nariadenie Rady (EHS) č. 3820/85 (Ú. v. EÚ L 102, 2006, s. 1), naposledy zmenené článkom 45 nariadenia Európskeho parlamentu a Rady (EÚ) zo 4. februára 2014 o tachografoch v cestnej doprave (Ú. v. EÚ L 60, 2014, s. 1).

(2) Smernica Európskeho parlamentu a Rady 97/67/ES z 15. decembra 1997 o spoločných pravidlách rozvoja vnútorného trhu poštových služieb spoločenstva a zlepšovaní kvality služieb (Ú. v. ES L 15, 1998, s. 14; Mim. vyd. 06/003, s. 71).